詠蠶
作者：姜特立
朝代：宋

paragraphs: 㒩㒩屢神化，宛宛始成室。
生從五泰初，事至三起畢。
利物先遭烹，謀身自無術。
衣被遍四方，丘山計端疋。
豈知驕奢主，結綺縱游逸。
剪綵滿園林，光輝豔風日。
理宜得敗亡，此道天所疾。
禮經重親蠶，一縷知自出。
大禹惡衣服，仁儉由聖質。
我本生田家，蠶織嘗究悉。
初不恥縕袍，一煖志願訖。